কী খেয়ে এত ফিট হৃতিক? দেখুন

ওয়েব ডেস্ক: গ্রিক গড হৃতিক রোশন (Hrithik Roshan)। ৫১ বছর বয়সেও তাঁর সৌন্দর্য এবং ফিটনেসের (Fitness) কাছে হার মানে ২৫-এর তরুণেরা। কিন্তু কী ভাবে এত ফিট থাকেন হৃতিক? কী খেয়ে এমন সুঠাম চেহারা ধরে রেখেছেন তিনি? উত্তর দিয়েছেন অভিনেতাই। এবার ইনস্টাগ্রামে শেয়ার করলেন একটি সহজ ‘ফুড হ্যাক’ (Food hack), যা ওজন কমাতে বা খাওয়া নিয়ন্ত্রণে রাখতে সাহায্য করতে পারে।

হৃতিক জানিয়েছেন ফিট থাকার জন্য তিনি কোনও ক্র্যাশ ডায়েট বা কঠোর ডায়েট মেনে চলেন না। বরং খুব সহজ এবং সচেতন খাবার গ্রহণের পদ্ধতি শরীরকে প্রয়োজনীয় শক্তি জোগায়, পেশি শক্ত করে তোলে, খিদে নিয়ন্ত্রণে সাহায্য করে। একই সঙ্গে নিজের ইনস্টাগ্রামে নিজের প্লেটের একটি ছবি পোস্ট করেছেন তিনি। ক্যাপশনে লিখেছেন, ‘নতুন সংকল্প অল্প খাও, ভালোবাসো। কিন্তু প্লেটটি যেন ভরা লাগে।’ইনস্টাগ্রাম পোস্ট থেকেই দেখা যায় হৃতিকের প্লেটে রয়েছে নানা ধরনের শাকসব্জি, হালকা প্রোটিন জাতীয় খাবার। কিন্তু সবকিছুই অত্যন্ত অল্প পরিমাণে। হৃতিকের বক্তব্য পেট ভরানোর জন্য প্রচুর পরিমাণে খাবারের প্রয়োজন হয় না। তবে অনেকটা খাবার রয়েছে মনে হওয়াটা জরুরি। ক্যালোরি কম থাকলেও মস্তিষ্ক তৃপ্তি অনুভব করে। ফলে পেট ভরা মনে হয়।